钦定古今图书集成/方舆汇编/职方典/第1161卷 > 《房县潵澥斗门堰碑记》王世贞
## 钦定古今图书集成/方舆汇编/职方典/第1161卷 > 《房县潵澥斗门堰碑记》王世贞

房令朱衣上记都御史幕府，言：“邑故房州，地四塞，无
商贾之羡。其民依采樵而食，所出薄，不足以供，故恒
苦饥。而独有邑南稻田万馀亩，号为肥饶。其所受水，
出滴水岩，灌溉以时，则收倍他田。而其地则三畈，中、
下畈以次而受上畈之水，上畈以次而制中、下畈之
命。水凡见遏而不下则弗敢播，旁泄而他注之则弗
敢播。而下畈亦时能窃发其防，以使上、中畈之立涸，
以故恒争而互为害。”令以行部至田所，具得其状，乃
行三老周天禄等，俾环畈而圩之，无使旁泄。自上而
中而下，至馆毂之口，凿石为斗门，大者三，小者三十
有五，中为管七十馀，上溢则板以障之，下涸则起以
泄之。凡为条石之以丈计者二千五百五十有五，为
柱者百四十有四，为槽者十五，工三千三百三十，赋
帑金仅六十馀。因与守畈者约，当受水而不予水者
罚，不当予水而辄起水者罚。其民咸听约束，无敢犯。
工成，愿得御史之一言以垂永久。铭曰：周有稻人，掌
稼下地，潴防，沟遂以迨列浍，扬芟作田。暵涝下地，惟
此山邑，罕睹其利。引流下输，建瓴斯易。比于桔槔，厥
益能倍。门此三畈，以时启闭。房南穰穰，民靡虞岁。爰
戒来者，无怠厥事。